《西江月慢 首夏即事》
清代·叶绍本

落红都尽，长昼永、翠阴如幄。蜜熟静蜂喧，鸠啼深树，燕窥华屋。

恰枝头、梅子初肥，染就金丸将熟。忽冥冥、密雨垂丝，檐溜听呜瀑。

正清簟疏帘，屏山曲幕。历炉烟似縠。读画敲棋无不可，白苧轻衫初著。

还记得、江上筳开，擘笺飞盏，名园金谷。问何日、一棹艎船帆影绿。

作者简介：叶绍本，字仁甫，号筠潭，归安人。嘉庆辛酉进士，改庶吉士，授编修，历官山西布政使，降鸿胪寺卿。有《白鹤山房诗钞》。